ครัวเรือนระวังใช้จ่าย
ดัชนีครัวเรือนปักหัวลงต่อเป็นเดือนที่สอง กสิกรฯ ชี้ประชาชนระวังใช้จ่ายมากขึ้น
15 มี.ค. 2559

ดัชนีครัวเรือนปักหัวลงต่อเป็นเดือนที่สอง กสิกรฯ ชี้ประชาชนระวังใช้จ่ายมากขึ้น
ศูนย์วิจัยกสิกรไทย เปิดเผย ดัชนีภาวะเศรษฐกิจของครัวเรือน (KR-ECI) เดือน ก.พ. 2559 ยังคงลดลงต่อเนื่องเป็นเดือนที่สองมาที่ 44.2 ซึ่งเป็นระดับต่ำสุดในรอบ 5 เดือน จาก 45 ในเดือน ม.ค. โดยครัวเรือนส่วนใหญ่มีมุมมองในด้านลบมากขึ้นต่อภาวะตึงตัวระหว่างสภาพคล่องในกระเป๋ากับภาระหนี้สินและค่าใช้จ่าย
นอกจากนี้ น่าสังเกตว่าแม้ราคาสินค้าอุปโภคบริโภคส่วนใหญ่จะทรงตัวอยู่ในระดับต่ำ แต่ครัวเรือนเริ่มกลับมามีความกังวลต่อสถานการณ์ราคาสินค้าอีกครั้ง หลังจากราคาสินค้าในหมวดอาหารสดและน้ำมันขายปลีกบางชนิด เริ่มขยับขึ้น โดยดัชนีมุมมองครัวเรือนต่อสถานการณ์ราคาสินค้าลดลงเป็นครั้งแรกในรอบ 8 เดือนมาที่ 43.2 ในเดือน ก.พ. 2559 สะท้อนว่าราคาสินค้าอาจเพิ่มแรงกดดันต่อบรรยากาศการใช้จ่ายของครัวเรือน
ขณะเดียวกัน ดัชนีมุมมองคาดการณ์ในอีก 3 เดือนข้างหน้าก็แตะระดับต่ำสุดในรอบ 7 เดือนที่ 45.7 จาก 46.6 ในเดือนก่อน สะท้อนว่าครัวเรือนปรับลดความคาดหวังลงพอสมควร โดยเฉพาะ 2 ปัจจัยเสี่ยงสำคัญที่อาจกระทบต่อแนวโน้มเศรษฐกิจ คือ ความอ่อนแอของเศรษฐกิจโลกที่อาจทำให้การส่งออกหดตัวลงและปัญหาภัยแล้งที่จะกระทบต่อกำลังซื้อของครัวเรือนภาคเกษตรและประชาชนระดับฐานราก
นอกจากนี้ หลายครัวเรือนมีมุมมองระมัดระวังมากขึ้นเกี่ยวกับภาระค่าใช้จ่ายจากรายได้ที่ยังไม่สม่ำเสมอ หรือค่าใช้จ่ายใน 2-3 เดือนข้างหน้า ที่หลายโรงเรียนทยอยเปิดภาคการศึกษาใหม่ ขณะที่การพลิกฟื้นกำลังซื้อของครัวเรือนยังมีข้อจำกัดจากปัจจัยอื่นๆ อาทิ ภาระหนี้สินที่สูง